Oʻzbekiston Respublikasi Vazirlar Mahkamasining “Iqtisodiyot va soliq sohasidagi jinoyatlarga qarshi kurashishni kuchaytirish chora-tadbirlari toʻgʻrisida” 2001-yil 6-iyuldagi 291-son qaroriga oʻzgartirishlar kiritish haqida (Oʻzbekiston Respublikasi Prezidentining “Oʻzbekiston Respublikasi prokuraturasi organlari va muassasalarida xizmatni oʻtash toʻgʻrisidagi Nizomni tasdiqlash haqida” 2013-yil 12-sentabrdagi PQ–2036-son qarori)
(resolution, 2021-06-30)

Oʻzbekiston Respublikasi Prezidentining “Oʻzbekiston Respublikasi prokuraturasi organlari va muassasalarida xizmatni oʻtash toʻgʻrisidagi nizomni tasdiqlash haqida” 2013-yil 12-sentabrdagi PQ-2036-son qarorini bajarish yuzasidan Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasining “Iqtisodiyot va soliq sohasidagi jinoyatlarga qarshi kurashishni kuchaytirish chora-tadbirlari toʻgʻrisida” 2001-yil 6-iyuldagi 291-son qaroriga (Oʻzbekiston Respublikasi QT, 2001-y., 7-son, 37-modda) ilovaga muvofiq oʻzgartirishlar kiritilsin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S.Azimov zimmasiga yuklansin. 1. 4a-ilovaning matni quyidagi tahrirda bayon qilinsin: 2. 6-ilovaning matni quyidagi tahrirda bayon qilinsin: 1. Mazkur Nizom Oʻzbekiston Respublikasi Prokuraturasi huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish departamentiga (keyingi oʻrinlarda “Departament” deb yuritiladi) qabul qilish tartibi va xizmatni oʻtash shart-sharoitlarini, Departament xodimlariga darajali unvonlar berish va ulardan mahrum qilish, ularni ragʻbatlantirish va intizomiy javobgarlikka tortish tartibini belgilaydi. Departament organlarida xizmatni oʻtash, Departament organlari xodimlariga darajali unvonlar berish hamda ulardan mahrum etish, ularni ragʻbatlantirish va intizomiy javobgarlikka tortishning huquqiy asoslarini Oʻzbekiston Respublikasining Konstitutsiyasi, Oʻzbekiston Respublikasining “Prokuratura toʻgʻrisida”gi Qonuni, mazkur Nizom, Oʻzbekiston Respublikasi Bosh prokurorining buyruqlari hamda boshqa qonun hujjatlari tashkil qiladi. Ushbu Nizomning amal qilishi Departamentning darajali unvonlarga ega boʻlgan barcha xodimlariga, shuningdek sinov muddatini oʻtayotgan shaxslarga tatbiq etiladi. Departamentda xizmat qilish qonuniylik, inson va fuqaroning huquq va erkinliklarini hurmat qilish va ularga rioya etish, oshkoralik, nazorat qilinish va hisobot berish tamoyillariga muvofiq quriladi. 2. Departament xodimlariga Oʻzbekiston Respublikasi Bosh prokuratura tomonidan belgilangan shakl boʻyicha va tartibda xizmat guvohnomalari beriladi. Guvohnoma lavozimga tayinlash toʻgʻrisidagi tegishli buyruq chiqarilgandan keyin prokuratura organi yoki Departament rahbarining, yoxud ularning oʻrinbosarlarining imzosi qoʻyilgan holda beriladi. Departament boshligʻiga xizmat guvohnomasi Oʻzbekiston Respublikasi Prezidenti tomonidan beriladi. Departament xodimi guvohnomadan egallab turgan lavozimda xizmatni oʻtashning butun muddati mobaynida foydalanadi. Lavozim yoki darajali unvon oʻzgargan taqdirda xodimga yangi guvohnoma beriladi. Guvohnomaning Departament xodimining aybi bilan yoʻqotilishi lavozimdagi nojoʻya xatti-harakat hisoblanadi va intizomiy javobgarlikni keltirib chiqaradi. Guvohnoma yoʻqotilishining har bir holati boʻyicha xizmat tekshiruvi oʻtkaziladi. 3. Departamentda xizmat qilish uchun oliy yuridik, iqtisodiy, axborot texnologiyalari maʼlumotiga ega boʻlgan hamda sogʻligʻiga koʻra xizmat majburiyatlarini bajarishga qodir boʻlgan zarur kasb-kor va maʼnaviy fazilatlarga ega boʻlgan Oʻzbekiston Respublikasi fuqarolari qabul qilinadilar. Departament organlariga xizmatga qabul qilishda nomzodlarning ushbu Nizomda belgilangan talablarga muvofiqligini oʻrganish maqsadida tekshirish hamda maxsus komissiya tomonidan bilim saviyasi, zarur kasb malakasi va ishchanlik qobiliyatini aniqlashga qaratilgan majburiy suhbat oʻtkaziladi. Departament organlariga xizmatga qabul qilishda zimmalariga yuklanadigan xizmat vazifalarini bajarishga sogʻligʻi imkon berishini aniqlash maqsadida nomzodlar majburiy tartibda tibbiy koʻrikdan oʻtkaziladi. Departamentda xizmatni oʻtashning ichki tartibi Departament boshligʻi tomonidan tasdiqlanadi. 4. Departamentga birinchi marta xizmatga kiruvchi shaxslar uchun 3 oygacha boʻlgan sinov muddati belgilanadi. Sinov muddati vaqti koʻp yillik xizmati uchun foiz ustamasi toʻlash va pensiya tayinlash huquqini beruvchi Departamentdagi ish stajiga qoʻshiladi. Sinov muddatini oʻtayotgan shaxslar: agar ularning qoʻyilayotgan talablarga nomuvofiqligi aniqlansa Departament boʻlinmalari rahbariyatining tashabbusi bilan; xizmatga kirgan shaxsning tashabbusi bilan (oʻz xohishiga koʻra, oilaviy sharoitlar boʻyicha va boshqa uzrli sabablarga koʻra) Departamentdan xizmatdan boʻshatilishi mumkin. 5. Departament xodimini xizmatga qabul qilish va lavozimga tayinlash Oʻzbekiston Respublikasi Bosh prokurori yoki Departament boshligʻining vakolatlari doirasida ularning buyruqlari bilan rasmiylashtiriladi. Departamentning hududiy boshqarmalarida yordamchi shaxslar va texnik xodimlarni xizmatga qabul qilishni ushbu boshqarmalar boshliqlari amalga oshiradilar. Xizmatga qabul qilish toʻgʻrisidagi buyruq xodimga imzo qoʻydirib eʼlon qilinadi. 6. Agar shaxs: Oʻzbekiston Respublikasi fuqarosi boʻlmasa; sudning qarori bilan huquqiy layoqatsiz yoki huquqiy layoqati cheklangan deb eʼtirof etilgan boʻlsa; sudlangan boʻlsa; nojoʻya xatti-harakatlar sodir etganligi uchun huquqni muhofaza qiluvchi, sud yoki boshqa davlat organlaridan hamda boshqa tashkilotlardan boʻshatilgan shaxslar boʻlsa Departamentga xizmatga qabul qilinishi mumkin emas. Departament organlariga xizmatga qabul qilinganda Departament organlari xodimlari oʻz vakolatlari davrida siyosiy partiyalarga aʼzolikni toʻxtatib turadilar. 7. Prokuratura organlarida oʻzaro yaqin qarindoshlik yoki quda-andachilikda boʻlgan Departament organlari xodimlarining (ota-onalar, aka-ukalar, opa-singillar, oʻgʻil va qizlar, er-xotinlar, shuningdek, er-xotinlarning ota-onalari, aka-ukalari, opa-singillari va bolalari), basharti ulardan biri ikkinchisiga bevosita boʻysunib yoki uning nazorati ostida xizmat qiladigan boʻlsa, birgalikda xizmat qilishlari taqiqlanadi. 8. Departamentning attestatsiyadan oʻtkazilgan xodimlariga darajali unvonlar beriladi. Darajali unvonlar roʻyxati Oʻzbekiston Respublikasi Hukumati tomonidan belgilanadi. 9. Departament organlari xodimlari haq toʻlanadigan faoliyatning biror-bir turi bilan shugʻullanishi mumkin emas. Ilmiy, oʻqituvchilik va ijodiy faoliyat bilan ular faqat asosiy ish vaqtidan boʻsh paytda shugʻullanishlari mumkin. 10. Departament xodimlari lavozimlari roʻyxati Departament boshligʻi tomonidan tasdiqlanadigan shtat jadvali bilan belgilanadi. Departament organlari faoliyatining ichki tizimli tashkil etilishi Oʻzbekiston Respublikasi Bosh prokurori tomonidan tasdiqlanadigan Departament Reglamenti hamda Departamentning Qoraqalpogʻiston Respublikasi, viloyatlar va Toshkent shahar boshqarmalarining Namunaviy reglamenti bilan belgilanadi. 11. Departament xodimi mazkur Nizomga 1-ilovaga muvofiq qasamyod qabul qiladi. Qasamyod Departamentning rahbarlari va mansabdor shaxslari hozirligida tantanali vaziyatda qabul qilinadi. Qasamyod yakka tartibda qabul qilinadi. Qasamyod qabul qiluvchi shaxs qasamyod matnini ovoz chiqarib oʻqiydi va unga imzo chekadi. Qasamyod matni yozilgan varaq imzolanib xodimning shaxsiy hujjatlari yigʻma jildida saqlanadi. 12. Departament organlarining xodimlari xizmatni oʻtash davrida Oʻzbekiston Respublikasi Bosh prokurori tomonidan tasdiqlanadigan Departament organlari xodimining kasb odobnomasiga rioya qilishlari shart. Departament organlari xodimining kasb odobnomasi talablarini buzish qonunchilikda belgilangan javobgarlikni keltirib chiqaradi. Qayd etilgan qoidalar buzilishining har bir holati boʻyicha xizmat tekshiruvi oʻtkaziladi. Xizmat tekshiruvi oʻtkazilishi davrida Departament xodimi vaqtinchalik, lekin bir oydan ortiq boʻlmagan muddatga xizmat vazifalarini bajarishdan ozod qilinishi mumkin. Xizmat tekshiruvi oʻtkazish va Departament xodimini vaqtinchalik xizmat vazifalarini bajarishdan ozod qilish tartibi Oʻzbekiston Respublikasi Bosh prokurori tomonidan belgilanadi. 13. Departament organlari xodimlarining xizmat pogʻonalarida yuqorilab borishi ularning ishchanlik va shaxsiy sifatlari, topshirilgan sohada erishgan natijalari va professional tayyorgarligiga muvofiq ravishda amalga oshiriladi. Bunda xodimning yuqori lavozimga tayinlanishga roziligi talab qilinmaydi. 14. Poraxoʻrlik va boshqa suiisteʼmolchiliklarning oldini olish va ularga yoʻl qoʻymaslik, xodimning shaxsiy va ishchanlik fazilatlarini, uning faoliyati samaradorligini muntazam oʻrganish, shuningdek Departament organlari faoliyatining turli yoʻnalishlarida malaka va ish tajribasiga ega boʻlgan kadrlar zaxirasini shakllantirish maqsadida xodimlarning lavozimlarini oʻzgartirish (rotatsiya) oʻtkaziladi. Departament xodimlarini rotatsiya qilish tartibi Oʻzbekiston Respublikasi Bosh prokurorining buyrugʻi bilan belgilanadi. 15. Departament xodimining egallab turgan lavozimiga xizmat boʻyicha muvofiqligini aniqlash maqsadida Oʻzbekiston Respublikasi Bosh prokurorining buyrugʻi bilan belgilangan tartibda va muddatlarda attestatsiya oʻtkaziladi. Attestatsiya oʻtkazishda attestatsiyadan oʻtkazilayotgan mansabdor shaxsning kasb-kor boʻyicha yaroqliligi va egallab turgan lavozimiga muvofiqligi, shuningdek uning bundan buyon xizmat qilishiga va darajali unvon berishga doir takliflar koʻrib chiqiladi. Lavozimiga Bosh prokurorning buyruqlari bilan tayinlanadigan xodimlar Oʻzbekiston Respublikasi Bosh prokurori huzuridagi maxsus inspeksiya tomonidan, Departament boshligʻining buyruqlari bilan lavozimga tayinlanadigan xodimlar esa — Departamentning attestatsiya komissiyasi tomonidan attestatsiyadan oʻtkaziladi. 16. Oʻzbekiston Respublikasi qonun hujjatlariga muvofiq ushbu Nizom Departament xodimlariga darajali unvonlar belgilash va berish tartibini belgilab beradi. 17. Darajali unvon berish xodimning ishchanlik va shaxsiy fazilatlarini hisobga olgan holda va egallab turgan lavozimi va ish stajiga muvofiq izchil tartibda amalga oshiriladi. 18. Darajali unvonlar roʻyxati va ularning lavozimlarga muvofiqligi Oʻzbekiston Respublikasi Vazirlar Mahkamasi tomonidan belgilanadi. 19. Har bir darajali unvonda boʻlishning quyidagi muddatlari belgilanadi: 20. 2 va 3-darajali davlat adliya maslahatchisi darajali unvonlari Bosh prokurorning taqdimnomasiga koʻra Oʻzbekiston Respublikasi Prezidenti tomonidan beriladi. Boshqa darajali unvonlar Departament boshligʻining taqdimnomasiga koʻra Oʻzbekiston Respublikasi Bosh prokurori tomonidan beriladi. 3-darajali yurist unvoni birinchi marta attestatsiyadan oʻtgan va lavozimga tayinlangan xodimlarga beriladi. 21. Navbatdagi Adliya katta maslahatchisi darajali unvoni, qoidaga koʻra, Oʻzbekiston Respublikasi Bosh prokuraturasi Oliy oʻquv kurslarini rahbar kadrlarni qayta tayyorlash dasturi boʻyicha muvaffaqiyatli tamomlagan Departament xodimlariga beriladi. Adliya katta maslahatchisining darajali unvoni, istisno tariqasida fidokorona mehnati va namuna koʻrsatgan Departament xodimlariga alohida xizmatlari uchun ham berilishi mumkin. 22. Boshqa huquqni muhofaza qilish organlaridan va oʻzga tashkilotlardan Departamentga ishga oʻtgan xodimlarga darajali unvonlar ularning Departamentda tayinlangan lavozimi, oldingi unvoni va ish tajribasi hisobga olingan holda beriladi. Ularga navbatdagi darajali unvon ushbu Nizomda nazarda tutilgan tartibda beriladi. 23. Oʻzbekiston Respublikasi Bosh prokurori, istisno tariqasida, quyidagi huquqlarga ega: ayrim hollarda Departament xodimlariga xizmat majburiyatlarini namunali bajarganligi uchun Departament boshligʻining taqdimnomasiga koʻra navbatdagi darajali unvonlarni ushbu Nizomning 16-bandida koʻrsatilgan muddat tugamasdan avval berish; yuqoriroq lavozimga tayinlaganda Departament boshligʻining taqdimnomasiga koʻra unvonni navbatdan tashqari, lekin xodim egallab turgan unvondan koʻpi bilan ikki pogʻona yuqori unvon berish; 24. Departamentning darajali unvonlar berilgan xodimlari mazkur unvonga umrbod ega boʻlib qoladilar. Xodim oʻzini badnom qiladigan qilmishi uchun Departamentdan boʻshatilganda darajali unvondan mahrum etilishi mumkin. Departament xodimi oʻz xizmat burchini qoʻpol ravishda buzgan taqdirda yoki noloyiq xulq-atvori uchun uning unvoni pasaytirilishi mumkin. 25.Departament xodimlarini oliy darajali unvonlardan mahrum etish yoki ularning oliy darajali unvonlarini pasaytirish Oʻzbekiston Respublikasi Prezidenti tomonidan, boshqa darajali unvonlardan mahrum etish yoki unvonni pasaytirish Oʻzbekiston Respublikasi Bosh prokurori tomonidan amalga oshiriladi. Departament xodimlarini darajali unvonlardan mahrum etish sudning hukmi boʻyicha amalga oshirilishi mumkin. 26. Departamentning darajali unvonlarga ega boʻlgan xodimlariga lavozim maoshlariga oylik pul ustamalari toʻlanadi. 27. Departamentning darajali unvonga ega boʻlgan xodimlari xizmat vazifalarini bajarish davrida alohida koʻrinishdagi belgilar taqilgan prokuratura organlari xodimlari uchun belgilangan xizmat kiyimi kiyadilar. Departament xodimlarining xizmat kiyimini kiyib yurish tartibi Oʻzbekiston Respublikasi Bosh prokurori tomonidan belgilanadi. Departamentning darajali unvonlarga ega boʻlib, pensiyaga chiqishi munosabati bilan xizmatdan boʻshagan xodimlari oʻtkaziladigan tantanalar va rasmiy tadbirlarda alohida belgili xizmat kiyimini kiyib yurish huquqini saqlab qoladi. 28. Departament organlari xodimlari xizmatdagi tashabbuskorliklari va tezkorligi, xizmat vazifalarini vijdonan va namunali bajarganliklari uchun ragʻbatlantiriladilar. 29. Ragʻbatlantirishning quyidagi turlari mavjud: tashakkurnoma; pul mukofoti; ilgari berilgan intizomiy jazoni amal qilish muddati tugashidan avval olib tashlash; faxriy yorliq; sovgʻa; qimmatbaho sovgʻa; navbatdan tashqari darajali unvon yoki navbatdagi darajali unvonni berish; navbatdan tashqari darajali unvon yoki navbatdagi darajali unvonni belgilangan muddat tugagunga qadar yoxud egallab turgan lavozimidan qatʼi nazar berish; “Oʻzbekiston Respublikasi prokuraturasining Faxriy xodimi” koʻkrak nishoni bilan taqdirlash. Shuningdek Oʻzbekiston Respublikasi Bosh prokurorining hamda Davlat muassasalari va ijtimoiy xizmat koʻrsatish xodimlari kasaba uyushmalari uyushmasi Markaziy Qoʻmitasining Faxriy yorligʻi bilan mukofotlash mumkin. Departamentning xodimlari alohida xizmatlari uchun Oʻzbekiston Respublikasi davlat mukofotlariga taqdim etilishi mumkin. Ish haqi, boshqa mukofotlar, mehnatga haq toʻlash tizimida nazarda tutilgan qoʻshimcha haq va ustamalar ragʻbatlantirish turlariga kirmaydi. Departament boshligʻiga oʻzining shaxsiy farmoyishi bilan oddiy xodimdan boshlab Departament boshligʻi oʻrinbosarigacha xodimlarning lavozim maoshlariga bir yillik lavozim maoshi miqdorida ragʻbatlantirish shaklida mukofotlash ustamalari belgilash huquqi beriladi. Ushbu masala boʻyicha alohida Nizom Moliya vazirligi bilan kelishiladi. Departament va uning hududiy boʻlinmalari xodimlarini ragʻbatlantirish Departament faoliyati natijasi va u tufayli davlat budjeti olgan mablagʻlar miqdoridan kelib chiqib amalga oshiriladi. Agar Departament tomonidan undirilgan va davlat budjetiga tushgan mablagʻlar Departamentning ish haqi fondi miqdoridan ortiq boʻlmasa va uning xodimlarining ish haqini qoplamasa xodimlarga mukofotlash ustamalari toʻlanmaydi. 30. Departamentning intizomiy jazo berilgan xodimlari oldin berilgan intizomiy jazo olib tashlanishi shaklida ragʻbatlantirilishi mumkin. 31. Ragʻbatlantirish quyidagi tartibda amalga oshiriladi: tashakkurnoma eʼlon qilish, pul mukofoti yoki sovgʻa berish, muqaddam berilgan intizomiy jazoni amal qilish muddati tugagunga qadar olib tashlash Oʻzbekiston Respublikasi Bosh prokurori, Departament boshligʻi, Departamentning Qoraqalpogʻiston Respublikasi, viloyatlar va Toshkent shahar boshqarmalari boshliqlari tomonidan amalga oshiriladi; qimmatbaho sovgʻa, Oʻzbekiston Respublikasi Bosh prokurorining Faxriy yorligʻi bilan taqdirlash, navbatdan tashqari darajali unvon yoki navbatdagi darajali unvonni belgilangan muddatdan oldin, yoxud egallab turgan lavozimidan qatʼi nazar berish “Oʻzbekiston Respublikasi prokuraturasining Faxriy xodimi” koʻkrak nishoni bilan taqdirlash, shuningdek Oʻzbekiston Respublikasi Bosh prokurori hamda Davlat muassasalari va ijtimoiy xizmat koʻrsatish xodimlari kasaba uyushmasi Markaziy Qoʻmitasining Faxriy yorligʻi bilan taqdirlash, Oʻzbekiston Respublikasining davlat mukofotlariga taqdim etish Oʻzbekiston Respublikasi Bosh prokurori tomonidan amalga oshiriladi. 32. Ragʻbatlantirish toʻgʻrisida buyruq chiqariladi va u Departamentning ragʻbatlantirilayotgan xodimiga eʼlon qilinadi. Zarur hollarda esa Departamentning barcha xodimlari eʼtiboriga yetkaziladi. Ragʻbatlantirish toʻgʻrisidagi buyruq nusxasi xodimning shaxsiy hujjatlari yigʻma jildiga tikib qoʻyiladi. 33. Departament xodimlariga nisbatan intizomiy jazolar oʻz xizmat vazifasini bajarmaganligi yoki lozim darajada bajarmaganligi yoki Departament xodimi degan nomga dogʻ tushiradigan nojoʻya xatti-harakat sodir etganligi uchun qoʻllaniladi. 34. Quyidagilar intizomiy jazolar hisoblanadi: hayfsan; oʻrtacha oylik ish haqining ellik foizidan ortiq boʻlmagan miqdordagi jarima; lavozimida pasaytirish; darajali unvonni bir pogʻonaga pasaytirish; xizmat majburiyatlarini muntazam yoki bir marta qoʻpol ravishda buzganligi uchun xizmatdan boʻshatish. Quyidagilar xizmat vazifasini bir marta qoʻpol ravishda buzish hisoblanadi: uzrli sabablarsiz progul (shu jumladan ish kuni mobaynida uch soatdan ortiq xizmatda boʻlmaslik); xizmatga mast holda kelish, shuningdek ish joyida spirtli ichimliklar isteʼmol qilish; jinoiy jazolanadigan qilmish yoki nojoʻya xatti-harakat sodir etish; Departament xodimining Qasamyodini buzish. 35. Oʻzbekiston Respublikasi Bosh prokurori Departamentning xizmatga qabul qilish huquqi uning vakolatiga kiruvchi xodimlariga nisbatan intizomiy jazoning barcha turlarini qoʻllashga haqlidir. Departament boshligʻi va hududiy boshqarmalar boshliqlari Departament yoki hududiy boʻlinmalar xodimlariga nisbatan intizomiy jazolarni ushbu Nizomning 34-bandida nazarda tutilgan hayfsan va jarima shaklida qoʻllashlari mumkin. Bundan tashqari, ular xizmatga qabul qilish huquqi oʻz vakolatlariga kiruvchi xodimlarning lavozimini pasaytirishi yoxud ishdan boʻshatishi mumkin. 36. Intizomiy jazo qoʻllash toʻgʻrisidagi masalani hal etayotgan mansabdor shaxs sodir etilgan xatti-harakatni shaxsan oʻzi oʻrganib chiqishi shart. Zarur hollarda xizmat tekshiruvi tayinlanishi mumkin. Intizomiy jazo qoʻllangungacha Departament xodimidan tushuntirish xati talab qilib olinishi lozim. Xodimning tushuntirish xati berishdan bosh tortishi uning sodir etgan nojoʻya xatti-harakati uchun jazo qoʻllashga toʻsiq boʻla olmaydi. Har bir nojoʻya xatti-harakat uchun faqat bitta intizomiy jazo qoʻllanishi mumkin. Intizomiy jazo bevosita aniqlangan nojoʻya xatti-harakat uchun, biroq qilmish aniqlangan kundan boshlab bir oydan kechikmay qoʻllaniladi, bu muddatga xodimning kasal yoki mehnat taʼtilida boʻlgan vaqti kirmaydi. Intizomiy jazo qilmish sodir etilgan kundan boshlab olti oy oʻtgach, xizmat tekshiruvi natijalari boʻyicha esa — u sodir etilgan kundan boshlab ikki yildan keyin qoʻllanishi mumkin emas. Koʻrsatib oʻtilgan muddatlarga jinoiy ishni koʻrib chiqish vaqti kirmaydi. Intizomiy jazo buyruq bilan beriladi va u Departament xodimiga maʼlum qilinib, tilxat olinadi hamda uning shaxsiy yigʻma jildiga qoʻshib qoʻyiladi. Xodimga nisbatan intizomiy jazo qoʻllash haqidagi buyruq Departamentning tegishli boʻlinmasi xodimlariga, zarur hollarda esa barcha xodimlarga ham eʼlon qilinishi mumkin. Oʻzbekiston Respublikasi Bosh prokurori tomonidan lavozimga tayinlangan Departament xodimi intizomiy javobgarlikka tortilgan hollarda, intizomiy jazo qoʻllash haqidagi buyruq nusxasi Oʻzbekiston Respublikasi Bosh prokuraturasiga yuboriladi. 37. Oʻzbekiston Respublikasi Bosh prokurori va Departament boshligʻi, buyruqda oʻz qarorini asoslagan holda, jazoni bekor qilish, uni kuchaytirish yoki yengillashtirish huquqiga egadirlar. Agar intizomiy jazo chorasi sifatida ishdan boʻshatish qoʻllangan boʻlsa, u holda Oʻzbekiston Respublikasi Bosh prokurori yoki Departament boshligʻi ishdan boʻshatishni asossiz deb topib, xodimni ilgarigi lavozimiga tiklash va unga majburiy ishlanmagan vaqti uchun, biroq koʻpi bilan bir yil uchun oʻrtacha ish haqini toʻlash toʻgʻrisida buyruq chiqaradilar. 38. Agar xodim jazo qoʻllanilgan kundan boshlab bir yil mobaynida yangi intizomiy jazo olmagan boʻlsa, u intizomiy jazo olmagan deb hisoblanadi. Qoʻllanilgan intizomiy jazo agar xodim xizmat vazifalarini bajarishda oʻzini vijdonli va namunali tutsa, bu haqdagi buyruq qabul qilingan kundan kamida olti oy oʻtgach, ushbu jazoni qoʻllagan mansabdor shaxs, Departament boshligʻi yoki Oʻzbekiston Respublikasi Bosh prokurori tomonidan olib tashlanishi mumkin 39. Intizomiy jazo mavjudligi Departament xodimining lavozim boʻyicha yuqori koʻtarilishiga yoki unga darajali unvon berilishiga, shuningdek, rahbarlik lavozimlari uchun zaxiraga kiritilishiga (boʻlishiga) toʻsqinlik qiluvchi holat hisoblanadi. 40. Intizomiy jazolar qoʻllashda oʻzlariga berilgan vakolatlarni oshirib yuborgan yoki ularni Departament yoki hududiy boshqarmalar xodimlariga nisbatan zarur darajada qoʻllamagan Departament boshligʻi, hududiy boshqarmalar boshliqlari Oʻzbekiston Respublikasi Prokurori oldida javob beradilar. 41. Xodimga nisbatan qoʻllangan intizomiy jazo yuzasidan intizomiy jazo qoʻllanganligi toʻgʻrisidagi buyruq xodimga eʼlon qilingandan keyin ikki hafta muddatda Oʻzbekiston Respublikasi Bosh prokuroriga yoki Departament boshligʻiga shikoyat qilinishi mumkin. Shikoyat u tushgan kundan boshlab oʻn besh kun muddatda, qoʻshimcha tekshiruv oʻtkazish zarur boʻlgan hollarda esa — u tushgan kundan boshlab bir oydan kechikmay koʻrib chiqiladi. Shikoyat bilan murojaat qilish intizomiy jazo ijrosini toʻxtatmaydi. 42. Departament organlari xodimlari davlat himoyasida boʻladi. Xizmat vazifasini bajarish vaqtida Departament organlari xodimini ushlab turishga, shaxsiy tintuv oʻtkazishga, uning narsalarini va foydalanayotgan transportini koʻzdan kechirishga yoʻl qoʻyilmaydi, qonunda nazarda tutilgan hollar bundan mustasno. Departament organlarining xodimlariga, shuningdek Departament organlaridan xizmatdan boʻshatilgan shaxslarga nisbatan ularning Departament organlarida xizmat vazifalarini bajarish jarayonida sodir etgan qilmishlari uchun jinoyat ishi kuzatish masalasi hamda Departament organlari xodimlarining maʼmuriy huquqbuzarliklari uchun javobgarlik masalasi Oʻzbekiston Respublikasi Bosh prokurori, uning oʻrinbosarlari, Qoraqalpogʻiston Respublikasi prokurori, viloyatlar, Toshkent shahar prokurorlari va ularga tenglashtirilgan prokurorlar tomonidan vakolatlari doirasida qonun hujjatlarida belgilangan tartibda hal etiladi. 43. Departamentning kadrlar zaxirasi shakllantiriladi. Departament organlarining kadrlar zaxirasini shakllantirishdan asosiy maqsad Departament organlariga zarur kasbiy fazilatlarga ega boʻlgan shaxslarning xizmatga qabul qilinishi, rahbarlik lavozimlariga yuklatilgan vazifalarni professional va samarali amalga oshirish uchun boshqaruvchilik qobiliyatiga ega xodimlar taqdim etilishini taʼminlash, shuningdek ularni tarbiyalash, oʻqitish va joy-joyiga qoʻyishdan iborat. Departament organlarining kadrlar zaxirasini shakllantirish va u bilan ishlash kollegiallik va xolislik tamoyillariga asosan amalga oshiriladi. 44. Quyidagilar Departament organlarining kadrlar zaxirasini shakllantirish va u bilan ishlash faoliyatining ustuvor yoʻnalishlari hisoblanadi: Departament organlariga ushbu Nizom bilan belgilangan talablarga javob beradigan shaxslarni xizmatga qabul qilish; Departament xodimlarining nazariy bilimlari, amaliy va axborot-tahlil koʻnikmalarini yuksaltirish, ishchanlik va professional sifatlarini takomillashtirish, ularni axborot-kommunikatsiya texnologiyalari va tezkor-qidiruv faoliyatining zamonaviy yutuqlari bilan tanishtirish; yuqori lavozimlar uchun masʼuliyatli, malakali hamda kasbiy tayyorgarlikka ega Departament organlari xodimlarini tanlab olish va ularni kadrlar zaxirasiga kiritish; kadrlar zaxirasiga kiritilgan Departament organlari xodimlarini qayta tayyorlash va tarbiyalash, shuningdek ularda boshqaruvchilik qobiliyatlarini shakllantirish; Departament organlari xodimlarining xizmat pogʻonalarida yuqorilab borishni tizimli rejalashtirish va tashkil etish. Departament organlari tizimidagi yuqori lavozimlarga, qoida tariqasida, kadrlar zaxirasida turgan Departament organlari xodimlari tayinlanadi. Kadrlar zaxirasi bilan ishlash jarayonida, ularni kelgusida Departamentning Qoraqalpogʻiston Respublikasi, viloyatlar va Toshkent shahar boshqarmalari boshliqlari lavozimiga koʻtarish maqsadida Departament organlari rahbar xodimlarini tanlash va tayyorlashga alohida eʼtibor qaratiladi. 45. Departament organlarining kadrlar zaxirasi quyidagilardan iborat: Departament organlariga xizmatga qabul qilish uchun nomzodlar zaxirasi; Departamentning Qoraqalpogʻiston Respublikasi, viloyatlar va Toshkent shahar boshqarmalari katta inspektorlari, inspektorlari, bosh surishtiruvchilari, katta surishtiruvchilari, katta taftishchilari, bosh taftishchilari, taftishchilari lavozimlariga koʻtarish uchun kadrlar zaxirasi; Departamentning Qoraqalpogʻiston Respublikasi, viloyatlar va Toshkent shahar boshqarmalarida tarkibiy boʻlinmalar boshliqlari va boshliqlarining oʻrinbosarlari lavozimlariga, shuningdek ularga tenglashtirilgan lavozimlarga, tuman (shahar) boʻlimlari boshliqlari va ularning oʻrinbosarlari lavozimlarga koʻtarish uchun kadrlar zaxirasi; Departament tarkibiy boʻlinmalarining bosh inspektorlari, katta inspektorlari, bosh surishtiruvchilari, katta surishtiruvchilari, bosh taftishchilari, katta taftishchilari va katta kriminalisti lavozimlariga koʻtarish uchun kadrlar zaxirasi; Departament boshligʻi, Departament boshligʻining oʻrinbosarlari, Departamentning Qoraqalpogʻiston Respublikasi, viloyatlar va Toshkent shahar boshqarmalari boshliqlari va ularning oʻrinbosarlari, Departament tarkibiy boʻlinmalari boshliqlari va ularning oʻrinbosarlari, shuningdek ularga tenglashtirilgan lavozimlarga koʻtarish uchun kadrlar zaxirasi. 46. Rahbar kadrlar zaxirasiga kiritish uchun mezon boʻlib, Departament organlari tizimidagi rahbarlik lavozimlarida yuklatilgan vazifalarni bajara olish uchun zarur koʻnikma va sifatlarga egaligi hisoblanadi. Bunda Departamentning Qoraqalpogʻiston Respublikasi, viloyatlar va Toshkent shahar boshqarmalari boshliqlari, shuningdek Departamentning tarkibiy boʻlinmalari rahbarlari lavozimlariga Departament organlari kadrlar zaxirasiga Departament va prokuratura organlarining oʻzlariga yuklangan xizmat vazifalarini vijdonan bajarayotgan, tegishli dunyoqarashga, nazariy bilimlarga, ijobiy shaxsiy va ishchanlik sifatlariga, turli lavozimlardagi amaliy ish tajribasiga, tashkiliy-tahliliy qobiliyatga, qatʼiy xarakter, prinsipiallik va masʼuliyatni his etishga ega boʻlgan xodimlari kiritiladi. 47. Kadrlar zaxirasiga nomzodlar Departament boshligʻi, Departament boshligʻining oʻrinbosarlari, Departamentning Qoraqalpogʻiston Respublikasi, viloyatlar va Toshkent shahar boshqarmalari boshliqlari, shuningdek Departamentning kadrlar boʻlimi va tarkibiy boʻlinmalari rahbarlari, shuningdek Bosh prokuratura va Departament organlarining boshqarmalari attestatsiya komissiyalari tomonidan taqdim etiladi. Departamentning kadrlar boʻlimi tomonidan Departament organlarining shaxsiy tarkib boʻyicha inspeksiyasi va boshqa boʻlinmalar bilan birgalikda eng masʼuliyatli, malakali va tayyorlangan xodimlarni xizmat boʻyicha yuqoriga koʻtarishni taʼminlash maqsadida kadrlar zaxirasiga nomzodlarni xolisona tanlash, ularni oʻrganish hamda kasbga tizimli ravishda tayyorlash ishlari amalga oshiriladi. 48. Kadrlar zaxirasi bilan ishlash tizimli asosda mavjud vakansiyalardan qatʼi nazar, olib boriladi, rahbarlik lavozimlariga zaxira tarkibi yiliga kamida bir marotaba shakllantiriladi. Departament boshligʻi, Departament boshligʻining oʻrinbosarlari, hududiy boshqarmalarning boshliqlari va ularning oʻrinbosarlari, shuningdek Departament markaziy apparati tarkibiy boʻlinmalarining rahbarlari lavozimlariga koʻtarish uchun kadrlar zaxirasi Bosh prokuraturaning kadrlar boshqarmasi bilan kelishilgan holda va Departamentning tezkor yigʻilishlarida tasdiqlanadi. Departament organlarida qolgan lavozimlarga kadrlar zaxirasi, tegishli ravishda, Departamentning markaziy apparati va hududiy boshqarmalarining tezkor yigʻilishlarida tasdiqlanadi. Departament organlariga xizmatga qabul qilish uchun nomzodlar zaxirasi Departamentning hamda Departamentning Qoraqalpogʻiston Respublikasi, viloyatlar va Toshkent shahar boshqarmalarining kadrlar boʻlimi tomonidan, ushbu Nizom talablariga javob beradigan oliy taʼlim muassasalari bitiruvchilari va Departament organlari ish yurituvchilari hamda mutaxassislaridan shakllantiriladi. 49. Kadrlar zaxirasini shakllantirishga masʼul boʻlgan Departament organlarining mansabdor shaxslari kadrlar zaxirasiga nomzodlarni taqdim etish boʻyicha ishlarning toʻgʻri tashkil etilishi va uning xolisona shakllantirilishi uchun toʻliq javobgardirlar. 50. Departament organlarining kadrlar zaxirasini shakllantirish va u bilan ishlash ushbu Nizom hamda Oʻzbekiston Respublikasi Bosh prokurorining sohaviy buyruqlarida belgilangan tartibda amalga oshiriladi. 51. Departament xodimlarining pul taʼminoti mansab maoshi, darajali unvon uchun har oylik qoʻshimcha toʻlovlar, koʻp yillik xizmat uchun toʻlanadigan ustamalar, mehnatning alohida shart-sharoitlari uchun ustamalar, prokuratura organlari xodimlari uchun belgilangan tartibda va miqdorlarda belgilanadigan davlat xizmatchilarining lavozim maoshlariga ustamalardan (mehnatni ragʻbatlantirish koeffitsiyenti) iborat. Departament xodimlariga Oʻzbekiston Respublikasi Prezidentining “Oʻzbekiston Respublikasi prokuraturasi organlari xodimlarini moddiy ragʻbatlantirish va ijtimoiy muhofaza qilishni kuchaytirish chora-tadbirlari toʻgʻrisida” 2013-yil 13-noyabrdagi PQ-2065-son qarori normalari tatbiq etiladi. Yagona tarif setkasi boʻyicha mehnatga haq toʻlash razryadlari va Departament xodimlarining lavozim maoshlariga mehnatning alohida shart-sharoitlari uchun oylik ustamalar miqdorlari ushbu Nizomga 2—6-ilovalarga muvofiq belgilanadi. Koʻp yillik xizmati uchun ustamani hisoblash huquqini beruvchi maxsus staj Oʻzbekiston Respublikasi Bosh prokurorining buyrugʻi bilan tasdiqlangan va Oʻzbekiston Respublikasi Mehnat va aholini ijtimoiy muhofaza qilish vazirligi hamda Mehnat vazirligi bilan kelishilgan Oʻzbekiston Respublikasi prokuratura organlarining darajali unvonga ega boʻlgan xodimlarga koʻp yillik xizmati uchun ustamalar toʻlash tartibi toʻgʻrisidagi nizomda belgilangan qoidalar boʻyicha hisoblab chiqariladi. 52. Darajali unvonlar berilgan shaxslar bepul xizmat kiyimi bilan taʼminlanadi. 53. Departament xodimlariga 30 kalendar kunlik har yilgi haqi toʻlanadigan mehnat taʼtili beriladi. Departamentning 15 kalendar yildan ortiq ish stajiga ega boʻlgan xodimlarga ish staji: 15 kalendar yildan ortiq boʻlganda — 5 kun; 25 kalendar yildan ortiq boʻlganda — 10 kun haq toʻlanadigan qoʻshimcha mehnat taʼtili beriladi. Xodimlarni har yilgi navbatdagi taʼtildan chaqirib olishga xizmat boʻyicha oʻta zarur hollarda, xodimning roziligi bilan yoʻl qoʻyiladi. Taʼtilning foydalanilmagan qismi kech muddatlarga oʻtkaziladi. Departament organlaridan xodimlar soni yoki shtati qisqarganligi munosabati bilan (tashkiliy-shtat tadbirlari), kasalligi tufayli yoki pensiyaga chiqishi sababli ishdan boʻshatilgan xodimlarga ularning xohishiga koʻra, haq toʻlanadigan navbatdagi yillik mehnat taʼtili beriladi, undan foydalanilmagan taqdirda Oʻzbekiston Respublikasi qonunchiligi asosida pullik kompensatsiya toʻlanadi. Xizmat oʻtashni tugatgan Departament organi xodimiga foydalanilmagan barcha yillik asosiy va qoʻshimcha taʼtillar uchun pullik kompensatsiya toʻlanadi. 54. Oilaviy holatlar, shuningdek boshqa uzrli sabablar boʻyicha Departament xodimlariga navbatdagi taʼtil hisobiga hisoblanmaydigan ish haqi saqlanmaydigan qisqa muddatli taʼtil berilishi mumkin. 55. Departament xodimlariga turarjoy binolari qonun hujjatlariga muvofiq beriladi. Yashash sharoitini yaxshilashga muhtoj boʻlgan Departament xodimlariga belgilangan tartibda ijtimoiy-moddiy yordam beriladi. 56. Departament xodimlari va ular oila aʼzolarining pensiya taʼminoti qonunda belgilangan tartibda amalga oshiriladi. 57. Xodimlar Oʻzbekiston Respublikasi Ichki ishlar vazirligi tibbiy muassasalarida tibbiy xizmatlardan bepul foydalanish huquqiga ega. Departamentning pensiya oluvchi xodimlari va ularning oila aʼzolariga tibbiy xizmatlar koʻrsatish ular roʻyxatda turgan davolash muassasalarida amalga oshiriladi. 58. Departament xodimlari xizmat safarlariga yuborilganda barcha turdagi transport vositalariga yoʻl chiptalari va mehmonxonalarda joylarni band qilish va navbatsiz olish huquqidan foydalanadilar. 59. Departament xodimlarining hayoti va sogʻligʻining majburiy davlat sugʻurtasi, belgilangan tartibda, respublika budjeti mablagʻlari hisobiga amalga oshiriladi. 60. Departamentda xizmat oʻtash xodim ishdan boʻshatilganda tugatiladi. Departamentda xizmatni oʻtash: Oʻzbekiston Respublikasi Bosh prokurori va Departament boshligʻining tashabbusi bilan; Departament xodimining tashabbusi bilan; Departament xodimining boshqa ishga, shu jumladan saylab qoʻyiladigan lavozimga oʻtganida tugatiladi. Oʻzbekiston Respublikasi Bosh prokurori va Departament boshligʻining tashabbusi bilan xizmat oʻtashni tugatish uchun quyidagilar asos boʻladi: xizmatni tashkil etishdagi oʻzgarishlar, Departament organlari xodimlarining (shtatlar) soni qisqarishi yoki xizmat xususiyatining oʻzgarishi; xodimning malakasi yetarli boʻlmaganligi yoki sogʻligʻiga koʻra bajarayotgan ishiga noloyiqligi sababli; xodim tomonidan oʻz xizmat vazifalarini muntazam ravishda buzilishi. Xizmat vazifalarini muntazam ravishda buzish deb xodim ilgari sodir etgan xizmat vazifalarining buzganligi uchun intizomiy jazoga tortilgan kundan eʼtiboran bir yil mobaynida intizomiy qoidabuzarlikni takroran sodir etishi hisoblanadi (agar jazo muddatidan ilgari olib tashlangan boʻlmasa); xodim tomonidan xizmat vazifalarini bir marta qoʻpol ravishda buzish; xodimning unga taklif etilgan lavozimlarda xizmatni bundan keyin oʻtashni, shu jumladan yuqori turuvchi lavozimga oʻtishni rad etishi va rotatsiya tartibi sababi boʻyicha bir oy oʻtgandan keyin kadrlar boʻlimi ixtiyorida boʻlishi; ushbu Nizomning 9-bandida koʻrsatilgan faoliyat xodimga ogohlantirish qilinganidan keyin ham davom ettirilishi; xodimning prokuratura organlarida xizmatda boʻlish yoshi chegarasiga yetishi; Departament organi xodimining Oʻzbekiston Respublikasi fuqaroligini yoʻqotishi; Departament xodimining egallab turgan lavozimiga nomunosib nojoʻya xatti-harakat sodir etishi. 61. Departament xodimlarining xizmatda boʻlishlari uchun cheklangan yosh chegarasi — erkaklar uchun 60 va ayollar uchun — 55 yosh. Departamentda xizmatda boʻlishning cheklangan yoshiga yetgan, yuksak kasbiy tayyorgarlikka va egallab turgan lavozimida katta amaliy ish tajribasiga ega boʻlgan, sogʻligʻiga koʻra unga yuklangan majburiyatlarni bajarishga qodir boʻlgan xodim Oʻzbekiston Respublikasi Bosh prokurorining roziligi bilan Departament organlarida xizmatni davom ettirishi mumkin. 62. Egallab turgan lavozimidan ozod qilingan xodim oxirgi xizmat joyidagi oʻrtacha oylik maoshi saqlangan holda kadrlar boʻlimi ixtiyorida qoladi. Uni kelgusidagi xizmat vazifasiga tayinlash masalasi egallab turgan lavozimdan ozod etish toʻgʻrisidagi buyruq chiqarilgan paytdan boshlab bir oydan kech boʻlmagan muddatda hal etilishi kerak (ushbu muddatga xodimning vaqtinchalik mehnatga layoqatsizlik davri kirmaydi). 63. Departament organlari xodimlarining mehnat nizolari Oʻzbekiston Respublikasi Bosh prokurori va Departament boshligʻi tomonidan koʻrib chiqiladi. 64. Departamentning pensiyaga chiqqan xodimlariga Oʻzbekiston Respublikasi Bosh prokurori tomonidan belgilanadigan shakl boʻyicha pensiya guvohnomasi beriladi. 65. Oʻzbekiston Respublikasi Oliy Majlisi Senatiga senator etib saylangan (tayinlangan) yoki Oʻzbekiston Respublikasi Oliy Majlisining Qonunchilik palatasi, xalq deputatlari viloyat, tuman va shahar Kengashlariga deputat etib saylangan, shuningdek davlat hokimiyati organlari lavozimlariga tayinlash yoki tasdiqlash haqidagi Oʻzbekiston Respublikasi Prezidentining qarori yoki taqdimnomasiga asosan oʻtgan Departament organlarining xodimlariga vakolat muddati tamom boʻlgandan keyin ushbu Nizomning 3-bandida nazarda tutilgan tartibda Departament organlariga muqaddam egallab turilgan yoki unga teng lavozimlarga ishga qabul qilish kafolati taʼminlanadi. 66. Departamentning ishdan noqonuniy boʻshatilgan, boshqa lavozimga oʻtkazilgan, darajali unvondan mahrum etilgan xodimlari muqaddam egallagan lavozimiga va darajali unvonida qayta tiklanadi yoki boshqa teng lavozimga tayinlanadi. Departamentga ishga tiklangan xodimlarning majburiy progul vaqti ularga koʻp yillik xizmati uchun toʻlanadigan ustamani hisoblash hamda navbatdagi darajali unvonni berish uchun ish stajlarida hisobga olinadi.